(1859) [ 1489 - 3 - 31 ] Item up den laetsten dach in Maerte , anno 89 , doe vertrac mynheere den Schoutheeten van Brugghe , huuter stede van Brugghe , tsnavens ten 7 hueren , met 500 mannen tooter stede van Houdenburch ende tsanderdaechs so volchden 40 werclieden , temmerlieden , cuupers ende wielwerkers , ende voord al dat ter oorloge dient .[ 1489 - 4 - 7 ] Item up den 7den dach in April , anno 89 , doe zo was binder stede van Brugghe , ghehouden ende ghedregen processye generael , ende in de voorseyde processye zo was mede omme ghedregen den weerdegen fierter ende glorieux lichame van Sinte Donaes , ende was alzo ghedregen huuter Burch , duer de Breyelstrate , up de Groote Merct , voor de Halle , ende daer was een stage ghestelt , becleed met goudenen lakenen , ende met ghewyeden dwalen , ende daer zo was up ghestelt te rustene den voorzeyden fierter van Sinte Donaes , ende daer zo was hy ghehavebeeid met ghebogenen knyen , met blooten oofden van menich hondert menschen die daer waren , voord daer waren ooc ghezongen loven anthyffenen , zulc als daertoe dienden , ende de stede van Brugghe , die hadde daer ooc mede gaende 6 barnende toordsen , ende an elke toordse hangende ende vastghemaect eenen schild , metter wapene van der stede van Brugghe : tlof daer alzo gedaen zynde , tglorieuze lichame voorzeyd up nemende , de voorzeyde processye gaende van voor de voorzeyde Halle toot Sinte Kartoffels kerke , tooten houcke van der Vlamync strate , voorby de kerke van Sint Pieter , hover de plaetse Maubeerd ende alzo tSinte Donaes weder in , ende up den zelven dach voor der noene , ten 9 hueren , voor thuut gaen van der voorseyde processye zo was de veinster van der Halle becleed met tappitserye , buuten ende binnen , ende daer zo quam mynheere den schoudheeten van der stede van Brugghe , ende mynheere den bailju van den brugschen vryen , ende den ambassade van den coninc van Ingheland , ende zinen eerhaud , ende daer zo was gheopenbaerd , ghepuplyerd ende te kennen ghegeven , pays , minne , vriendschepe tusschen den lande van Ingeland an deen zyde , ende den inwoonende van dien , ende den lande van Vlaendren , ende den inwoonende van dien hover dander zyde , dat alle maniere van coopmanschepe zoude hebben haren vryen loop den termyn van 4 jaren , of emmer gheduerende tooter bejaerdhede van onzen jongen hertoge Phylips , erfachtich heere ende grave van Vlaendren , ende de bezegelthede van dien ende van beede den landen , ende de bezegelthede van meer Phylips van Cleven , ghezeyt mynheere van Marke , die waren daer ghetoocht ter voorseyde veinster huut : dit alzo ghedaen zynde , de heeren huuter voorzeyde veinster gaende , daer waren bereed 6 barnende toordsen ende an elke toordse hanghende der stede van Brugghe wapene ; ende in dander veinster der boven , daer stonden der stede speeillieden ende speeilden daer ter heeren van Gode ende van Maria : Ave regina celorum : dat ghedaen zynde , mynheere den schoutheeten , ende mynheere den bailju voorzeyd , ende den ambassade voorzeyd , ghyngen al te zamen , eerlicken ende met ghemanierlicken state van daer toot Sinte Donaes in de kerke , ende daer was ghezongen ende ghespeeilt metter orgele , ten love van den almueghenden God , Te Deum laudamus , te Dominum confitemur , ende den voorzeyden ambassade , die hadden an eenen keerel , rood schaerlaken ghevoederd met marters , ende eenen rooden caproen ligghende up zyn schoudre , ooc rood schaerlaken , ende die ghevoedert met finen witten lasten , als eenen busschop als hy was .[ 1489 - 4 - 9 ] Item up den 9sten dach in April , anno 89 , doe zo vertrac den edelen , eerweerdegen ambassade van Ingheland huuter stede van Brugghe , ter Smedepoorten huut , om naer de stede van Calays , ende hy hadde ghezyn binder stede van Brugghe 12 weken , ende hy reed alzo wech , met zeere schoonen state , ende mynheere van Lichtervelde , weesende bailju van den Brugschen Vryen , dede hem gheleede tooter stede van Houdenburch .